Flight
90.45లక్షలకు పెరిగిన దేశీయ ఎయిర్‌ట్రాఫిక్‌!
న్యూఢిల్లీ: దేశీయ వైమానికరంగంలో ఎయిర్‌ట్రాఫిక్‌ వృద్ధి రెండో నెలలో కూడా భారీగా నమోదయింది. 15శాతం పెరిగి 90.45 లక్షలుగా మార్చినెలలో రికార్డయింది. స్థానిక ఎయిర్‌లైన్స్‌ 78.82 లక్షలమంది ప్రయా ణీకులను వివిధ కేంద్రాలకు రాకపోకలు సాగించాయి. దేశీయ ప్యాసింజర్‌ మార్కెట్‌లో వరుసగా 13నెలల నుంచి 20శాతం వృద్ధిని నమోదుచేస్తోంది. ఒక్క ఫిబ్రవరినెలలో మాత్రం 15.77శాతం క్షీణించింది. నెలవారీ ట్రాఫిక్‌ గణాంకాలను పరిశీలిస్తే మొత్తం 11 దేశీయ ఎయిర్‌లైన్స్‌ మొత్తంగా 90.45 లక్షల మందిప్రయాణీకులను రాబట్టుకోగలిగాయి. గత నెలకంటే 14.91శాతం వృద్ధిని నమోదుచేసాయి. జెట్‌ ఎయిర్‌వేస్‌, ఇండిగో, స్పైస్‌జెట్‌, గో ఎయిర్‌, విస్తారా, ఎయిర్‌ఏసియా ఇండియా వంటివి వీటిలో ఉన్నాయి. మొత్తం దేశీయ మార్కెట్‌లో వీటి వాటా 1.7శాతం పెరిగి 87శాతానికి చేరింది. గత ఏడాది ఇదేనెలలో85.3శాతంగా నమోదయింది. ప్రభుత్వరంగంలోని ఎయిర్‌ఇండియా మార్కెట్‌ వాటా 13శాతంగా ఉంది. 14.7శాతం నుంచి 13శాతానికి క్షీణించిం ది. డిజిసిఎ వెల్లడించిన గణాంకాల్లో ప్రైవేటు ఎయిర్‌లైన్స్‌దే పైచేయిగా ఉంది. బడ్జెట్‌ క్యారియర్‌ ఇండిగో 30.23 లక్షలమంది ప్రయాణీకులను చేరవేసింది. మరో బడ్జెట్‌ ఎయిర్‌లైన్‌ స్పైస్‌జెట్‌ ఎక్కువ ఆక్యుపెన్సీని కలిగి ఉంది. 91.1 శాతంగా మార్చినెలలో ప్రయాణీకులు ఉన్నట్లు ప్రకటించింది.
మార్చినెలలో 1109 మంది ప్రయాణీకులను విమాన ప్రయాణాలకు అనుమతించలేదు. వివిధ కారణాలరీత్యా వీరిని అనుమతించలేదని ఎయిర్‌లైన్స్‌ ప్రకటించింది. జెట్‌ ఎయిర్‌వేస్‌ గరిష్టంగా 913 మందిని తిరస్కరించింది. ఎయిర్‌ ఇండియా కూడా 174 మందిని తిరస్కరించినట్లు డిజిసిఎ గణాంకాలు వెల్లడించాయి.